
РЕШЕНИЕ
№ РС–2–23-001

Днес, 19.01.2024 г., Комисията за противодействие на корупцията /КПК/, в състав:

Заместник - председател: Антон Славчев
Член: Антоанета Георгиева – Цонкова
Член: Пламен Йоцов
	Член: Силвия Къдрева

У С Т А Н О В И :

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-014 от 18.10.2023 г. по сигнал с рег. № ЦУ01/С-2/06.10.2023 година. Със същото Решение е прието да се извърши проверка по реда на чл. 13, ал. 1, т. 8 от ЗПК.  
Производството е образувано срещу Николай Сиджимов – заместник -  министър на околната среда и водите.  
По същество в сигнала се твърди, че Сиджимов е встъпил в длъжност „заместник -  министър на околната среда и водите“ на 22.06.2023 г. Съгласно вписаните обстоятелства в ТРРЮЛНЦ по партидата на търговското дружество „***“ ООД, с ЕИК ***, Николай Сиджимов е бил управител на дружеството до 28.09.2023 г., или повече от три месеца след встъпването си в длъжност като заместник – министър. Сиджимов е подал декларация на 17.07.2023 г., в която не е декларирал това обстоятелство, както не е декларирал и обстоятелството, че е управляващ на Фондация „***“ с БУЛСТАТ ***. Твърди се, че „***“ ООД е с предмет на дейност, който попада в обхвата на компетентност на министъра на околната среда и водите, подпомаган от заместник – министрите си, и в тази връзка Сиджимов има възможност пряко да влияе при разработването на проекти за нормативни актове и др., докато е заместник – министър и същевременно управител на дружеството. 
Комисията служебно е извършила справки в Търговски регистър и регистъра на юридическите лица с нестопанска цел (ТРРЮЛНЦ), в правно – информационна система „Сиела“, в регистър БУЛСТАТ, на ел. страници на министерство на околната среда и водите. 
Във връзка с изложеното в сигнала от ръководителя на Главния инспекторат към Министерския съвет е получено писмо с вх. № КПК-КИ-85#1/07.11.2023 г. на КПК със следните заверени копия от документи: Заповед за назначаване на длъжността заместник –министър на околната среда и водите № КВ-230 от 21.06.2023 г.; Декларация по чл. 35, ал. 1, т. 1 от ЗПКОНПИ /отм./ от Николай Сиджимов от 26.06.2023 г.; Декларация за обстоятелствата по чл. 19, ал. 7 от Закона за администрацията от Николай Сиджимов от 26.06.2023 г., ведно с приложения към тях: Уведомление до Общото събрание на съдружниците на „***“ ООД; Молба до С. градски съд; Протокол от решения на управителя на фондация в частна полза „***“ от 16.12.2021 г.; образец от подпис; Протокол от решения на управителя на фондация в частна полза „***“ от 20.12.2021 г., както и Декларация по чл. 35, ал. 1, т. 3 от ЗПКОНПИ /отм./ от Николай Сиджимов от 05.10.2023 г.; Молба от Николай Сиджимов до Фондация „***“ от 15.12.2021 г.; Молба до С. градски съд; Писмо до Николай Сиджимов от член на УС на Фондация „***“  от 29.12.2021 г.; Декларация по чл. 13, ал.4 от Закона за Търговския регистър и регистъра на юридическите лица с нестопанска цел от Николай Сиджимов;  Уведомление от Общински съвет С. до Николай Сиджимов с изх. № 30-00-1(1) от 31.01.2022 г. с приложение: препис-извлечение от Протокол №1 /26.01.2022 г. на ПК по оперативен контрол; писмо с изх. № 03.00-337 от 06.11.2023 г. на главния секретар на МОСВ относно предоставяне на документи и информация по повод извършвана проверка. 
Допълнително в Комисията е постъпило от зам. - председателя на С. градски съд писмо с вх. № КПК-133/21.12.2023 г. на КПК, съдържащо служебна справка за  извършени вписвания по ф.д. №1969/2003 г. на Фондация „***“ , справка за фирмено дело от Търговски регистър – Делфи и Решение № 1 по ф.д. №1969/2003 г. на СГС.
  
От събраните в хода на проверката доказателства, се установи следното от фактическа страна:

Сигналът е подаден от лице, с посочени три имена, адрес, телефон и е подписан.    
Николай Сиджимов заема длъжността на заместник - министър на околната среда и водите, назначен със Заповед на министър – председателя № КВ-230 от 21.06.2023 г. На 26.06.2023 г. в деловодството на Министерския съвет с вх. № 02.12-2 е постъпила Декларация по чл. 35, ал. 1, т. 1 от ЗПКОНПИ /отм./, в която Сиджимов е отбелязал, че заема друга длъжност, която съгласно Конституцията или закон е несъвместима със заеманата висша публична длъжност. Под отбелязването с ръкописен текст е записано: 1. Председател на управителен съвет на Фондация „***“  и 2. Управител на ф-ма „***“ ООД. Също с ръкописен текст деклараторът е записал, че са предприети действия за заличаване. От същата дата Сиджимов е предоставил в Министерския съвет Декларация за обстоятелствата по чл. 19, ал. 7 от Закона за администрацията, в която към 26.06.2023 г. декларира, че са налични обстоятелства за несъвместимост, а именно председател на управителен съвет на Фондация „***“ и управител на ф-ма „***“ ООД. Отново е отбелязано, че са предприети действия за заличаване. 
От извършена справка в ТРРЮЛНЦ по партидата на Николай Сиджимов се установява, че към датата на назначаването му за заместник – министър в министерството на околната среда и водите, същият е вписан като управител на „***“ ООД“, обстоятелство което е заличено в ТР на 28.09.2023 г. „***“ ООД е дружество  със съдружници община С., ЕИК: ***, община Н. З., ЕИК: *** и община Т., ЕИК: ***. Като предмет на дейност е вписано: проектиране, изграждане, експлоатация и реализация на продукцията на завод за обработка на твърди битови отпадъци на общини, гр. С., гр. Н. З. и гр. Я. От приложенията, получени с писмо с вх. № КПК-КИ-85#1/07.11.2023 г. на КПК от ръководителя на Главния инспекторат към Министерския съвет е видно, че Сиджимов е отправил искане – Уведомление по чл. 141, ал.5 от Търговския закон до Общото събрание на съдружниците на „***“ ООД за прекратяване на правоотношенията му като управител на дружеството. Документът няма дата, но към доказателствата е приложено писмо от Общински съвет С. с изх.№ 30-00-1 (1) от 31.01.2022 г., адресирано до дружеството „***“ ООД, с копие до кмета на община С. и Николай Сиджимов. Писмото е придружено с протокол от проведено заседание на ПК по оперативен контрол към Общински съвет С., с който е взето решение за освобождаването на Николай Сиджимов като управител на „***“ ООД и освобождаването му от отговорност, както и извадка от единен портал за заявяване на електронни административни услуги на ТРРЮЛНЦ за заличено обстоятелство, а именно името на Николай Янков Сиджимов като управител на дружеството „***“ ООД.  
От извършена справка в Регистър БУЛСТАТ се установява, че Сиджимов е вписан като председател на Фондация „***“. Фондацията  „***“ е регистрирана на 21.02.2003 г. с Решение на С. градски съд и не е пререгистрирана в Търговския регистър. Създадена е за осъществяване на дейност в частна полза и нейни цели са да подпомага демократичните процеси в обществено-икономическото развитие на България, да подобрява икономическата стабилност, развитието на малкия и среден бизнес, да съдейства за развитието на външно-икономическите връзки и др.  Съгласно учредителните документи орган на управление на Фондацията е Управителният съвет, в състав Николай Сиджимов, С. И. С. и Д. Г. Д. С представителна власт е оправомощен председателят на Фондацията Николай Сиджимов.  
От предоставените по производството доказателства с писмо с вх. № КПК-КИ-85#1/07.11.2023 г. на КПК от ръководителя на Главния инспекторат към Министерския съвет е видно, че наред с Декларациите по ЗПКОНПИ /отм./ и за обстоятелствата по чл. 19, ал. 7 от Закона за администрацията Сиджимов е приложил и документи, удостоверяващи предприетите от него действия за заличаване на обстоятелствата, несъвместими с длъжността, която заема. От негово име изхожда Молба до С. градски съд, с която Сиджимов информира съда, че на 16.12.2021 г. е взето решение за прекратяване на дейността на Фондацията, предприемане на действия по нейната ликвидация, избран е ликвидатор и е определен срока за приключване на ликвидацията. На този документ няма поставена дата. От 16.12.2021 г. е Протокол от решения на управителя на фондация в частна полза „***“, в който подписаният Николай Сиджимов - управител на фондацията взима решения: да се прекрати дейността на фондацията; да се започне процедура по ликвидация; да се уведоми Националната агенция по приходите за започналата процедура по ликвидация; избира за ликвидатор на фондацията П. П. П. Приложен е и Образец от  подпис от П. и неговото писмено съгласие да бъде вписан като ликвидатор на фондация „***“. Пак от името на Сиджимов е Молба, адресирана до Фондацията от 15.12.2021 г., с която той отправя своето едностранно волеизявление на основание чл. 22, ал.1 , т.1 от ЗЮЛНЦ за прекратяване на членството му в управителния орган и освобождаването му като председател на Фондацията. Приложен е още отговор/писмо, подписано от Д. Г. като член на УС на Фондация „***“ до Николай Сиджимов, с което го информира, че молбата му за освобождаване като член и председател на Фондацията е приета, но поради смъртта на третия член на управителния орган на Фондацията, е затруднено взимането на решение за прекратяването на членството на Сиджимов във върховния орган и председателството му, както и вписването на промените. Поради тази причина не били предприети и действия по пререгистрация на Фондацията, съгласно § 25 от ПЗР на Закона за юридическите лица с нестопанска цел, според който юридическите лица с нестопанска цел, вписани в регистъра на юридическите лица с нестопанска цел при окръжните съдилища, са длъжни да подадат заявление за пререгистрация по този закон в срок до 31 декември 2022 г. Датата на писмото е 29.12.2021 г. и е положен съморъчен подпис на Д. Г.
Видно от информацията и доказателствата, получени с писмо с вх. № КПК-133/21.12.2023 г. на КПК от зам. - председателя на С. градски съд, се установява, че след постановеното по фирменото дело решение за регистрация на Фондация „***“ през 2003 г. няма постъпило искане и предоставени документи за обявяване на ликвидация и прекратяване на дейността на фондацията. 
От писмо с изх. № 03-00-337/06.11.2023 г. на министерство на околната среда и водите е видно, че след справка в деловодната система на министерството няма регистрирани входящи, изходящи, съгласувани документи или заповеди, удостоверяващи извършени от зам. –министър Сиджимов правомощия по отношение на „***“ ООД и Фондация „***“.

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 70 от Закона за противодействие на корупцията /ЗПК/, трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Николай Сиджимов в качеството му на заместник - министър на околната среда и водите е лице, заемащо публична длъжност по чл. 6, ал. 1, т. 3 от ЗПК. В този смисъл органът, компетентен да се произнесе относно наличието или липсата на конфликт на интереси по отношение на него, е Комисията за противодействие на корупцията. 
От събраните по производството материали и доказателства се установява, че е налице свързаност по смисъла на § 1, т. 9, б. „б“ от ДР на ЗПК на Сиджимов като член на управителен орган на Фондация „***“ и като управител на „***“ ООД с тези юридически лица. Същият обаче в качеството му на заместник - министър на околната среда и водите не е упражнил свои правомощия или задължения по служба, които да са свързани с Фондация „***“, чийто председател е, както и с дружеството „***“ ООД. Т.е в конкретния случай е налице само една от кумулативните предпоставките за „конфликт на интереси“ по отношение на Николай Сиджимов, а именно неговото качество като лице, заемащо публична длъжност, определено от поста, който заема като заместник –  министър на околната среда и водите. Липсата на упражнени правомощия по служба от лицето, заемащо публична длъжност, изключва наличието на нарушение на разпоредбите на Глава Осма, Раздел II от ЗПК, съответно води и до липсата на конфликт на интереси. 
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени от Николай Сиджимов в качеството му на заместник - министър на околната среда и водите правомощия по отношение на Фондация „***“ и на дружеството „***“ ООД. Липсата на която и да е предпоставка от понятието конфликт на интереси, обуславя и липсата на конфликт на интереси.
Несъвместимостта от друга страна съставлява предвидени в закона пречки за съвместяване на съответната публична длъжност и заемането на друга длъжност или извършването на дейност, която съгласно Конституцията или закон е несъвместима с положението на лице, заемащо публична длъжност, съгласно § 1, т. 4 от ДР на ЗПК.
Съгласно разпоредбата на чл. 13, ал. 1, т. 8 от Закона за противодействие на корупцията, Комисията проверява сигнали във връзка с декларациите за несъвместимост на лицата, заемащи публични длъжности, и при установена несъвместимост сезира органа по избора или назначаването за предприемане на съответните действия.
По отношение на Сиджимов в качеството му на заместник - министър на околната среда и водите важат ограниченията, въведени с разпоредбата на чл. 19, ал. 7 от Закона за администрацията. Съгласно текста й министър-председателят, заместник министър-председателите, министрите, заместник-министрите, посочените в ал. 4 еднолични органи и техните заместници и членове на колегиални органи, областните управители и заместник областните управители не могат да:
1. заемат друга държавна длъжност;
2. упражняват търговска дейност или да са управители, търговски пълномощници, търговски представители, прокуристи, търговски посредници, ликвидатори или синдици;
3. са членове на орган на управление или контрол на юридическо лице с нестопанска цел, търговско дружество или кооперация;
4. упражняват свободна професия, с изключение на научна или преподавателска дейност или упражняване на авторски и сродни права;
5. бъдат ръководители на предизборен щаб на партия, коалиция от партии или инициативен комитет.   
След назначаването си за заместник – министър на околната среда и водите Сиджимов отбелязва в подадените от него на 26.06.2023 г.  декларация по чл. 35, ал.1, т.1 от Закона за противодействие на корупцията и за отнемане на незаконно придобитото имущество /отм./ и в декларацията за обстоятелствата по чл. 19, ал. 7 от Закона за администрацията, че са налични обстоятелства за несъвместимост, като е посочил, че са предприети действия за отстраняването им. Според разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето, подава пред органа по избора или назначаването декларация за несъвместимост в едномесечен срок от заемането на длъжността. Съгласно ал. 3 на същата разпоредба, когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред органа по избора или назначаването. 
От предоставените доказателства по преписката е видно, че Сиджимов е отправил своето писмено Уведомление по реда на чл. 141, ал.5 от Търговския закон до Общото събрание на съдружниците на „***“ ООД за прекратяване на правоотношението му като управител на дружеството. На този документ не е поставена дата, но от писмо на Общински съвет С. с изх. № 30-00-1- (1) от 31.01.2022 г. и приложен към него Протокол от заседание на Постоянна комисия по оперативен контрол  от 26.01.2022 г. е видно, че е становището на ПК е дадено съгласие да се освободи Николай Сиджимов като управител на  „***“ ООД. В последствие промяната е вписана в Търговския регистър, считано от 24.09.2023 г. 
На  05.10.2023 г. Сиджимов е подписал Декларация по чл. 35, ал. 1, т. 3 от Закона за противодействие на корупцията и за отнемане на незаконно придобитото имущество /отм./ за настъпила промяна в декларираните от него обстоятелства, като посочва че към 29.09.2023 г. е заличен като управител на дружеството „***“ ООД. 
По отношение на участието му в управителния орган на Фондация „***“ от представените доказателства е видно, че на 15.12.2021 г. Сиджимов е отправил своето писмено заявление до Фондацията, с което моли за прекратяване на членството си във върховния орган и освобождаването си като председател. Съгласно чл. 22, ал. 1, т. 1 от Закона за юридическите лица с нестопанска цел членството в органите на управление се прекратява с едностранно волеизявление до сдружението. Заявлението от страна на Сиджимов е достигнало до адресата си, видно от предоставен по производството писмен отговор от един от членовете на Управителния съвет на Фондацията до Сиджимов, подписан на 29.12.2021 г. В него Д. Г. – един от членовете на Управителния съвет на Фондацията, уведомява Сиджимов, че неговата молба за прекратяване на членството и председателството му във Фондацията е приета за разглеждане, но поради смъртта на другия член на организацията процедурата по вписване на промените в Търговския регистър е затруднена.   
Въпреки това, изричното волеизявление на лицето не е отразено в ТРРЮЛНЦ, както и не е отразено, че фондацията е в производство по ликвидация. Фондация „***“ всъщност въобще не е пререгистрирана в ТРРЮЛНЦ, каквото е изискването на закона. Липсват данни за каквито и да е проведени заседания на органите на управление на фондацията, включително и такова за предсрочното освобождаване на член на Управителния орган на Фондацията. Такива не са налични и по фирменото дело на  Фондация „***“ в Търговското отделение на С. градски съд. 
От събраните по преписката доказателства е видно, че към момента на встъпването му в длъжността на заместник - министър на околната среда и водите, Сиджимов своевременно е предприел необходимите действия за прекратяване на възникналата несъвместимост в законоустановения срок по чл. 50 от ЗПК. 
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и чл. 13, ал. 1, т. 8 от ЗПК, във вр. с § 5, ал.1 и § 7, ал. 2 от ПЗР на ЗПК,
                                                                         РЕШИ:

НЕ УСТАНОВЯВА КОНФЛИКТ НА ИНТЕРЕСИ по отношение на Николай  Сиджимов, ЕГН: *** като заместник - министър на околната среда и водите  и в това му качество лице, заемащо публична длъжност по чл. 6, ал. 1, т. 3 от ЗПК по отношение на фондация „***“  и по отношение на дружеството „***“ ООД, поради липса на упражнени правомощия по служба. 

            НЕ УСТАНОВЯВА НЕСЪВМЕСТИМОСТ по отношение на Николай Сиджимов, ЕГН: *** като заместник - министър на околната среда и водите и в това му качество лице, заемащо публична длъжност по чл. 6, ал. 1, т. 3 от ЗПК, във връзка с участието му като председател на фондация „***“ и като управител на дружеството „***“ ООД.
             На основание чл. 65, ал. 5 от ЗПК за приетото решение да бъдат уведомени заинтересованото лице и подателя на сигнала. 
 Препис от Решението да се изпрати на С. градска прокуратура, с оглед преценка за реализиране на правомощията ѝ по чл. 94, ал. 2 от ЗПК.  


	 
КОМИСИЯ:

                                ЗАМЕСТНИК - ПРЕДСЕДАТЕЛ:….…………./ АНТОН СЛАВЧЕВ /

                               ЧЛЕН:……………………………………..../АНТОАНЕТА ЦОНКОВА/

                               ЧЛЕН:…………………...……………....…………../ПЛАМЕН ЙОЦОВ/

                               ЧЛЕН:…………..…………………………………/СИЛВИЯ КЪДРЕВА/





